[Clemens Episcopus servus servorum Dei, dilecto filio Yvoni Abbati Clun. salutem et Apostolicam benedictionem. Attendentes quod propter traditas tibi virtutes à Domino, haberis opere potens, et sermone conspicuus, non indignè te Apostolici gratia favoris attollimus; in his præcipuè, per quæ Christi fideles ædificare valeas ad salutem. Ideoque devotioni tuæ præsentium auctoritate concedimus, ut omnibus hujusmodi fidelibus verè pœnitentibus et confessis, qui ad tuam prædicationem accesserint, quandocumque te in Ecclesiis, et locis Monasterio Cluniacensi subjectis proponere contigerit verbum Dei, quadraginta dierum indulgentiam auctoritate nostra valeas elargiri. Nulli ergo, etc. Datum Viterbii X. Kalendas Novembris, Pontificatus nostri anno ........]